***Caudipteryx*** ("repno pero") je rod teropodnih dinosaura veličine pauna koji su živjeli tijekom perioda rane krede prije oko 124,6 milijuna godina. Imali su perje i bili su zapanjujuće slični pticama.
Do sada su opisane dvije vrste: *C. zoui* (tipična vrsta, 1998.) i *C. dongi* (2000.).

Fosili *Caudipteryxa* prvi put su otkriveni u formaciji Yixian u području Sihetun provincije Liaoning, na sjeveroistoku Kine 1997. godine.

Opis
----

Usporedba veličine dvije vrste roda *Caudipteryx* sa čovjekom.
*Caudipteryx*, kao i mnogi drugi maniraptori, ima interesantnu mješavinu gmazovskih i ptičjih osobina.

*Caudipteryx* je imao kratku, kockastu lubanju sa njuškom nalik na kljun u kojoj se samo u prednjem dijelu gornje čeljusti zadržalo nekoliko zuba. Imao je zdepast trup, duge noge i vjerojatno je bio brz trkač.

*Caudipteryx* je imao kratak rep očvrsnut prema vrhu, sa malo kralježaka, kao i kod ptica i drugih oviraptosaura. Imao je primitivnu karlicu i rame i primitivnu lubanju. Na ruci je imao skraćen treći prst, kao i kod primitivnih ptica i roda *Ingenia*.

*Caudipteryx* je imao *processus uncinatuse* na rebrima, zube poput onih kod tadašnjih ptica, prvi nožni prst koji je možda bio djelomično obrnut i proporcije tijela kao kod današnjih ptica neletačica.

Paleobiologija
--------------

### Perje

Restauracija vrste *Caudipteryx zoui*
Na rukama *Caudipteryxa* nalazilo se simetrično perje dugo 15–20 cm. To primarno perje je oko drugog prsta bilo raspoređeno u lepezu, kao i primarna pera ptica i drugih maniraptora. Ni kod kojeg fosila *Caudipteryxa* nije očuvano sekundarno perje na prednjim udovima kao kod dromeosaurida, *Archaeopteryxa* i današnjih ptica. To perje se ili nije očuvalo ili ga nije ni imao. Na kratkom repu postojala je još jedna lepeza od perja. Mala dužina i simetrija tog perja, kao i mala dužina ruku u odnosu na veličinu tijela ukazuju na to da *Caudipteryx* nije mogao letjeti.

Tijelo je bilo pokriveno kratkim, jednostavnim perjem nalik na paperje.

### Ishrana

Odljev fosila *Caudipteryxa* sa otiscima perja i stomačnim sadržajem.
Za *Caudipteryxa* se smatra da je bio svežder. Gastroliti su očuvani barem kod dva primjerka (NGMC 97 4 A i NGMC 97 9 A). Kao i kod nekih dinosaura biljoždera, *Sapeornisa* i današnjih ptica, ti gastroliti se obično očuvaju na mjestu na kojem se nalazio želudac.

Paleoekologija
--------------

Svi fosili *Caudipteryxa* pronađeni su u formaciji Yixian u Liaoningu, Kina. Specifično, pronađeni su u malenom području Jianshangou, blizu grada Zhangjiakoua. Izgleda da su bili prilično česti, mada izolirani na ovu malu regiju. Specifičnu regiju u kojoj je živio *Caudipteryx* nastanjivali su i drugi pernati dinosauri *Dilong* i *Sinornithosaurus*.

Implikacije
-----------

Postavljena restauracija skeleta vrste *Caudipteryx zoui*
Otkriće *Caudipteryxa* dovelo je do mnogih intenzivnih istraživanja o srodnosti ptica i dinosaura. Predložene su sljedeće pozicije: *Caudipteryx* je ili pripadnik Oviraptorosauria, ili ptica, ili oboje, a ptice su ili dinosauri ili nisu.

Budući da *Caudipteryx* ima jasno izraženo kompleksnije perje, kao ono kod današnjih ptica, a i budući da je u raznim analizama smatran kao oviraptorid (a ne ptica), u vrijeme svoga otkrića on je bio najjasniji i najprostiji dokaz da su ptice potekle od dinosaura. Lawrence Witmer je izjavio:
"Prisustvo perja kod teropoda koji očito nije ptica ima retorički uticaj atomske bombe, pokazujući da je sumnjati u evoluciju ptica od dinosaura smiješno."

Međutim, nisu se svi znanstvenici složili da *Caudipteryx* nije bio ptica, a neki od njih su nastavili sumnjati u generalni konsenzus. Paleoornitolog Alan Feduccia vidi *Caudipteryx* kao pticu neletačicu koja je evoluirala od ranijih arhosaurskih teropoda, a ne od naprednijih teropoda. Jones *et al.* (2000.) su na osnovu matematičkih usporedbi proporcija tijela ptica neletačica i teropoda zaključili da je *Caudipteryx* bio ptica. Dyke i Norell (2005.) su kritizirali taj rezultat zbog nedostataka u korištenim matematičkim metodama, a njihovi vlastiti rezultati dokazali su suprotno.

Drugi istraživači koji nisu bili uključeni u debatu o podrijetlu ptica, kao što je Zhou, priznali su da je pravo srodstvo *Caudipteryxa* diskutabilno.

Klasifikacija
-------------

Fosil vrste *Caudipteryx zoui*
Konsenzus, koji se zasniva na nekoliko kladističkih analiza, glasi da je *Caudipteryx* primitivan pripadnik Oviraptoridae, a da su oviraptoridi teropodi, a ne ptice. *Incisivosaurus* je jedini još primitivniji oviraptorid od njega.

Halszka Osmólska *et al.* (2004.) su izveli jednu kladističku analizu kojom su došli do drugačijeg zaključka. Zaključili su da najpticolikije osobine oviraptorida njih zapravo svrstavaju u ptice, što znači da je *Caudipteryx* i oviraptorid i ptica. Prema toj analizi, ptice su evoluirale od primitivnijih teropoda, a jedna linija ptica izgubila je sposobnost leta, ponovo razvila neke primitivne osobine i dovela do oviraptorida. Ta analiza bila je dovoljno ubjedljiva da je uključena i u neke knjige o paleontologiji, kao što je Bentonova *Vertebrate Paleontology* (2005.).

Mišljenje da je *Caudipteryx* bio sekundarna neletačica također preferiraju Gregory S. Paul, Lü *et al.*, i Maryańska *et al.*

Neki drugi, kao što su Stephen Czerkas i Larry Martin, zaključili su da *Caudipteryx* uopće nije bio teropod. Oni smatraju da je *Caudipteryx*, poput svih maniraptora, ptica neletačica, a da su ptice evoluirale od arhosaura koji nisu bili dinosauri.

Izvori
------

1. 1 2 3 4  Ji, Q.; Currie, P.J.; Norell, M.A.; Ji, S. (1998). „Two feathered dinosaurs from northeastern China". *Nature* **393** (6687): 753–761. DOI:10.1038/31635[http://www.biology.ualberta.ca/faculty/philip\_currie/uploads/pdfs/1998/1998Caudipteryx.pdf.
2. 1 2  Zhou, Z.; Wang, X. (2000). „A new species of *Caudipteryx* from the Yixian Formation of Liaoning, northeast China" (PDF). *Vertebrata Palasiatica* **38** (2): 113–130. Arhivirano iz originala na datum 2007-10-07. Pristupljeno 2011-09-07.
3. 1 2 3 4  Witmer, L.M. (2005). "The Debate on Avian Ancestry; Phylogeny, Function and Fossils", *Mesozoic Birds: Above the Heads of Dinosaurs* : 3–30. ISBN 0-520-20094-2
4. ↑  Osmolska, H. Currie, P.J. and Barsbold, R. (2004). "Oviraptorosauria." In Weishampel, Dodson, Osmolska (eds.) *The Dinosauria*, second edition. University of California Press, 2004.
5. 1 2  Zhou, Z.; Wang, X.; Zhang, F.; Xu, X. (2000). „Important features of *Caudipteryx* - Evidence from two nearly complete new specimens" (PDF). *Vertebrata Palasiatica* **38** (4): 241–254. [*mrtav link*]
6. 1 2  Jones, T.D.; Farlow, J.O.; Ruben, J.A.; Henderson, D.M.; Hillenius, W.J. (2000). „Cursoriality in bipedal archosaurs". *Nature* **406** (6797): 716–718. DOI:10.1038/35021041. PMID 10963594.  PDF Arhivirano 2006-09-08 na Wayback Machine-u Supplementary information
7. ↑  Xu, X.; Norell, M.A. (2006). „Non-Avian dinosaur fossils from the Lower Cretaceous Jehol Group of western Liaoning, China". *Geological Journal* **41**: 419–437. DOI:10.1002/gj.1044.
8. ↑  Feduccia, A. (1999). *The Origin and Evolution of Birds*. 420 pp. Yale University Press, New Haven. ISBN 0-300-07861-7.
9. 1 2  Dyke, Gareth J.; Norell, Mark A. (2005). „*Caudipteryx* as a non-avialan theropod rather than a flightless bird" (PDF). *Acta Palaeontologica Polonica* **50** (1): 101–116.
10. ↑  Turner, Alan H.; Pol, Diego; Clarke, Julia A.; Erickson, Gregory M.; and Norell, Mark (2007). „A basal dromaeosaurid and size evolution preceding avian flight" (pdf). *Science* **317** (5843): 1378–1381. DOI:10.1126/science.1144066. PMID 17823350.
11. ↑  Osmólska, Halszka, Currie, Philip J. Barsbold, Rinchen (2004) *The Dinosauria* Weishampel, Dodson, Osmolska. "Chapter 8 Oviraptorosauria" University of California Press.
12. ↑  Paul, G.S. (2002). *Dinosaurs of the Air: The Evolution and Loss of Flight in Dinosaurs and Birds.* Johns Hopkins University Press, Baltimore. ISBN 0-8018-6763-0
13. ↑  Lü, J. Dong, Z. Azuma, Y. Barsbold, R. and Tomida, Y. (2002). "Oviraptorosaurs compared to birds." In Zhou, Z. and Zhang, F. (eds.), *Proceedings of the 5th Symposium of the Society of Avian Paleontology and Evolution*, 175–189. Beijing Science Press.
14. ↑  Maryańska, T.; Osmólska, H.; Wolsan, M. (2002). „Avialan status for Oviraptorosauria" (PDF). *Acta Palaeontologica Polonica* **47** (1): 97–116.
15. ↑  Martin, Larry D. (2004). „A basal archosaurian origin for birds". *Acta Zoologica Sinica* **50** (6): 978–990.
16. ↑  Martin, L.D.; Czerkas, S.A. (2000). „The Fossil Record of Feather Evolution in the Mesozoic" (PDF). *American Zoologist* **40** (4): 687–694. DOI:10.1668/0003-1569(2000)040[0687:TFROFE]2.0.CO;2.

Vanjske veze
------------

* Australski muzej: Kineski dinosauri: *Caudipteryx zoui*. Retrieved 2007-FEB-19.
* Prirodoslovni muzej okruga Los Angeles: Od dinosaura do ptica: *Caudipteryx* Arhivirano 2004-05-17 na Wayback Machine-u. Retrieved 2007-FEB-19.
* Research Casting International: Model vrste *Caudipteryx zoui* Arhivirano 2008-03-19 na Wayback Machine-u. Retrieved 2007-FEB-19.
* CNN: Znanstvenici: Fosili dokazuju da su ptice evoluirale od dinosaura Arhivirano 2007-11-17 na Wayback Machine-u. Retrieved 2007-AUG-10

***Caudipteryx*** na Wikimedijinoj ostavi